<classify> WAZIRI wa Nchi, Ofi si ya Rais, Tawala za Mikoa na Serikali za Mitaa TAMISEMI, Selemani Jafo ameagiza halmashauri zote nchini kuhakikisha zinafungua akaunti maalumu kwa ajili ya asilimia 10 ya fedha za mapato ya ndani, kwa ajili ya mikopo kwa wanawake, vijana na watu wenye ulemavu.Aidha, aliahidi kuangalia namna wizara yake itakavyotenga fedha kwa ajili ya wataalamu wa maendeleo ya jamii, zitakazotumika kwa ajili ya ufuatiliaji na tathimini ya fedha zinazotolewa kwenye vikundi.Jafo aliyasema hayo wakati wa kufunga kongamano la wataalamu wa maendeleo ya jamii uliofanyika jijini hapa. Niliwahi kutoa agizo la kutaka halmashauri kufungua akaunti maalumu kwa ajili ya fedha za mikopo ya makundi ya wanawake, vijana na watu wenye ulemavu ingawa sijajua utekelezaji wake. Lakini sasa naagiza kwa mara ya mwisho ikifika Novemba 30 mwaka huu, halmashauri zote zihakikishe zimefungua akaunti hiyo.Akizungumzia uchaguzi wa Serikali za Mitaa, Jafo aliwataka maofisa maendeleo ya jamii kwenda kuhamasisha watu wachukue fomu za kuwania nafasi mbalimbali na pia kushiriki kupiga kura. Jafo alisema halmashauri tano zitakazofanya vizuri katika uhamasishaji huo zitapewa zawadi kwa maofisa maendeleo watakaokuwa katika maeneo hayo kwa ajili ya kusimamia uchaguzi.Pia, Jafo aliahidi kuhakikisha kunakuwa na fungu kwa ajili ya kwenda kusimamia kazi mbalimbali za maendeleo ya jamii katika maeneo tofauti na upatikanaji wa vifaa, yakiwemo magari.Naye Katibu Mkuu wa Wizara ya Afya, anayeshughulikia Maendeleo ya Jamii, Jinsia, Wazee na Watoto, Dk John Jingu, alisema anaamini baada ya kongamano hilo maendeleo ya jamii wataleta maendeleo katika maeneo yao na kuamsha ari ya wananchi kushiriki miradi ya maendeleo inayoletwa na serikali.Kwa upande wa Rais wa Chama cha Wataalamu wa Maendeleo ya Jamii CODEPATA, Sunday Wambura, alisema chama hicho kitatekeleza maagizo yaliyotolewa na waziri wa afya, lengo likiwa kuhamasisha maendeleo katika maeneo mbalimbali nchini.  <topic>: KITAIFA 